ไอเดียเลิศ
จากสนามขี่จักรยานสำหรับออกกำลังกายของคนกลุ่มหนึ่ง ที่เห็นลานกว้างที่สนามบินสุวรรณภูมิ
29 ต.ค. 2565

จากสนามขี่จักรยานสำหรับออกกำลังกายของคนกลุ่มหนึ่ง ที่เห็นลานกว้างที่สนามบินสุวรรณภูมิ ก็พากันขับรถยนต์ไปจอดแล้วนำเอาจักรยานลงไปปั่นเพื่อออกกำลังกาย จนเดี๋ยวนี้กลายเป็นสนามขี่จักรยานยอดฮิตติดอันดับโลกไปเสียแล้ว
แต่ขอโทษ สนามขี่จักรยานที่นี่ไม่ใช่ไก่กา เห็นคนขี่จักรยานใส่ชุดปกปิดแสง ใส่หมวกกันน็อกและแว่นตาดำ พอหยุดขี่ถอดหมวกและแว่นตาออก อาจจะพบว่าเขาคือซีอีโอบริษัทเอกชน หรือไฮโซชื่อดังก็ได้
เมื่อสนามจักรยานได้รับความนิยมขนาดนี้ ดร.วิชิต สุรพงษ์ชัย ประธานกรรมการบริหาร ธนาคารไทยพาณิชย์ ผู้ปิ๊งไอเดีย “เฟิร์ส” เหมาพื้นที่งวงช้างที่สนามบินสุวรรณภูมิ สร้างแบรนด์ให้กับนักท่องเที่ยวประทับใจในการมาเมืองไทยครั้งแรก ก็ปิ๊งไอเดียใหม่อีกรอบ 
นักขี่จักรยานไฮโซรายหนึ่ง กระซิบบอกสปาย 008 ว่า ดร.วิชิต มีความคิดจะลงทุนสร้างและปรับปรุงทำให้สนามขี่จักรยานแห่งนี้ดีที่สุดในเออีซีเลยทีเดียว ฉะนั้นอย่าแปลกใจที่ช่วงนี้ไปปั่นจักรยานอาจจะเห็นโลโก้สีม่วงของธนาคารไทยพาณิชย์ติดอยู่ตามที่ต่างๆ
ไอเดียของ ดร.ตุ๋ย เป็นไปได้แน่นอน เพราะขณะนี้สนามจักรยานรอบสนามบินสุวรรณภูมิติดอันดับ 1 ใน 5 “สนามบินที่มีทางจักรยานดีที่สุดในโลก” จากการจัดอันดับของ CNN อีกด้วย